Suksma BukuHindu.com, Tiang sudah terima bukunya. sesuai namanya BukuHindu.co..
Sangat membantu Umat Hindu yang ada di luar Bali untuk mendapatkan buku-buku ..
Om Swastyastu, terima kasih dengan adanya website bukuhindu.com saya sangat m..
Om Swaastiastu
Adi ayu nguda adi maselselan, adi ayu nguda adi maselselan, sebet adi tepukin beli, sebet adi tepukin beli, adi luh adi luh ayu, ajak beli kalara-lara, nguntul tanah nulengek langit, kanggeang beli lacur.
"Nguntul Tanah Nulengek Langit", makawimba nista tan kadi-kadi, lacur tan wenten napi-napi, unteng punggelan gending janger sakadi kawedar ring ajeng sane naenin kalintang kasub kasumbung ring jagat Bali pantaraning warsa 1960-1965. Midartayang anak istri dahat sedih, gegelannyane kalintang nista lacur. Sesampun sang lanang angraremih mituturin sangkaning manah rahayu, pamuput makakalih dados aliki rabi, masobaya saling satia tresna salawas-lawasnyane, kumantos sang atma utama malecat sakeng "guwungannyane", yadiastun nista lacur nenten wenten napi-napi "nguntul tanah nulengek langit".
Yukti jagat Indonesia sampun nampih pitung dasa warsa merdeka mahardika, sakemaon wawu akedik panjak sane jati-jati paripurna merdeka. Kantun akeh panjak kalintang nista miskin, bilih-bilih sane magenah doh ring dalem (pedalaman), desa pradesa sane doh sakeng kota, selat segara, selat tukad linggah, selat bukit, selat alas madurgama, wastu nenten prasida piranti-piranti kasukertan kamahardikan napak ring genah inucap. Wenten sane nunas ubi serahina-rahina, wenten sane "ngukus batu" mangda paone makudus lan kasengguh mareratengan, duaning kemad :sing payu nyakan", wenten sane bulan-bulanan sabehan, kebusan, duaning raab pondoke tuduh benyah, cutett tulen kadi sesenggake "nguntul tanah nulenget langit".
Malantaran kawentenan panjak-panjak nista miskin ring panegara puniki, makakarana sarat manah titiang nyurat indike punika ring makudang-kudang carita cutet munggah ring cakepan puniki, "Nguntul Tanah Nulengek Langit".
Dumugi cakepan alit puniki wenten kawigunannyane diastu amatra, minakadinyane (1) wastu sida kedat panyingakan para manggala jagate indik kahanan kanistayan i panjak, lan (2) nyarengin nglimbakang nyobiahang kawentenan Sastra Bali Anyar sane wawu nglimbak kidik-kidik ngrempiak kidip-kidip.
Makudang-kudang carita daging cakepan punika, pecak sampun naenin munggah ring lembaran "Bali Orti" Bali Post ring madianing warsa 2013. Nenten lali titiang ngaturang parisuksmaning manah ring Penerbit Paramita Surabaya duaning sampun nerbit nyobiahang carita-carita puniki.
Cakepan puniki sinah katah kekirangannyane. Punika mawinan titiang nunas agung sinampura ring para pangoneng Sastra Bali Anyar lan ida dane sareng sami. Dumugi kapungkuran titiang prasida ngembas ngripta carita-carita sane becikan malih.
Om Santih, Santih, Santih Om
I Made Suarsa embas ring Banjar Gelulung, Desa lan Kecamatan Sukawati, Kabupaten Gianyar nemonin Saniscara Wage Dukut tanggal 15 Mei warsa 1954, putra kaping kalih saking pitung raka-rai, putran pangawi Sastra Bali Anyar, I Made Sanggra.
Risesampune prasida muputang sekolah ring SPG Negeri Denpasar warsa 1972, dane nglanturan masekolah ring PGSLP Negeri Denpasar warsa 1974, tur warsa 1975 dane masekolah ring fakultas Sastra Universitas Udayana, Jurusan Sastra Indonesia, kumantos mrasidayang lulus dados sarjana warsa 1981. Warsa 1986 dane ngamolihang beasiswa saking Departemen Pendidikan lan Kebudayaan RI mangde masekolah malih ring Jurusan Humaniora Fakultas Pasca Sarjana Universitas Gadjah Mada Yogyakarta, turmaning prasida ngamolihang gelar magister warsa 1988.
Ngawit warsa 1983 dane dados dosen ring Fakultas Sastra Universitas Udayana. Warsa 1997 ngantos 2004 dane kapidi dados Pembantu Dekan III (Widang Kemahasiswaan), Dekan II (Widang Umum lan Keuangan).
Ngantos mangkin dane dados "pembina" makudang-kudang sekaa santi : Sekaa Santi Dharma Gita Swastika (Banjar Gelulung Sukawati), Sekaa Santi Sri Dharma Swara (Perumnas Monang-Maning Denpasar), Sekaa Santi Sastra Komala (Fakultas Sastra Universitas Udayana), Sekaa Santi Sri Wahya Dyatmika Dharma (Fakultas Ekonomi Unud),
Sekaa Santi Yadnya Shanti (Panjer, Denpasar), Sekaa Santi Pudak Kusuma Sari (Sesetan, Denpasar), Sekaa Santi Smara Ratih SMP Negeri VI Denpasar, lan Sekaa Santi Amarakimini Swara (Jalan Gatot Subroto Denpasar).
Cakepan sane sampun prasida kamedalang inggih punika : Amanat Geguritan Purwa Sangara (1985), Orang-Orang di Sekitar Pak Rai (1995), Prastanika Parwa lan Swargarohana Parwa (1999), Oka Susharama : Pendidik Pejuang, Pejuang Pendidik (Sebuah Biografi) (2001), Geguritan Sastrodayana Tattwa : Sejarah Fakultas Sastra Universitas Udayana (April 2002), Geguritan Udayanotama Tattwa : Pariindikan Universitas Udayana (Agustus 2002), Geguritan Dalam Segara Petasikan Purana : Pariindikan Pura Dalam Segara Petasikan (September 2002), Geguritan Sakuntala : Lelangit Para Pandawa lan Korawa (November 2002), Pupulan Puisi Bali Anyar ANG AH lan AH ANG (2004) sane ngamolihang hadiah utawi Penghargaan Rancange 2005, Geguritan Kebo Tarunantaka (2005), Pupulan Puisi Bali Anyar Gunung Menyan Segara Madu (2005), Pupulan Carita Cutet Basa Bali Gde Ombak Gde Angin (2006), lan Pupulan Puisi Bali Anyar Kunang-Kunang Anarung Sasi (2007).
Sane mangkin dane sedek pisarat pisan muputang malih kalih cakepan inggih punika : Pupulan Puisi Bali Anyar Wayang, lan makudang-kudang sandiwara radio sane naenin kaudarayang olih RRI Denpasar pantaraning warsa 1972 ngantos 1975, pacang kapupulang dados cakepan mapuspata Ni Luh Kerti Dagang Gantal, geguritan Kanakaning Kanaka (seket warsa Fakultas Sastra Unud), Pupulan artikel Teks, Koteks, Konteks, lan Pupulan Cerpen Bali Anyar Nguntul Tanah Nulengek Langit.
zsm_Latn ind_Latn ind_Latn afr_Latn ban_Latn ban_Latn ban_Latn ban_Latn ban_Latn ban_Latn ban_Latn fur_Latn ban_Latn ban_Latn ban_Latn ban_Latn ban_Latn ban_Latn ban_Latn